'n Allemintige triljoen werd: Eers Apple en nou Amazon | Netwerk24
04 September 2018 21:26
Die Amerikaanse aanlyn handelsgroep Amazon het Dinsdag die tweede maatskappy geword wat 'n allemintige triljoen dollar in waarde kon bereik.
The Guardian berig dat Amazon dié topposisie op die Amerikaanse aandelemark beklee nadat die tegnologiereus Apple dit 'n paar week gelede bereik het.
Om hierdie mylpaal te behaal is die nuutste hoofstuk in die verstommende suksesverhaal van 'n maatskappy wat deur die sakeman Jeff Bezos in 1994 in Seattle, Amerika, op die been gebring is en nou sy stempel oral afdruk – van kleinhandel en inkopies tot die stroming van video – met 'n inkomste van $178 biljoen per jaar.
Volgens Forbes het Amazon se sukses Dinsdag daartoe bygedra dat Bezos die rykste man ter wêreld geword het met 'n waarde van meer as $167 miljard.
Die maatskappy wat aanvanklik net op die aanlyn verkope van boeke en CD's gefokus het, maak nou merendeels sy wins deur die aanbieding van webblaaie soos Airbnb, Netflix en Unilever. Amazon-webdienste is ook die gunsteling om 'n tamaai rekenaarkontrak ter waarde van $10 miljard by die Amerikaanse departement van verdediging los te slaan.